Orkuveita Reykjavíkur fékk í dag lánshæfiseinkunnina Aa 2 hjá alþjóðlega matsfyrirtækinu Moody’s . Í tilkynningu Orkuveitunnar til Kauphallar Íslands kemur fram lítil eða óveruleg áhætta sé í rekstri fyrirtækisins , að mati Moody’s , en bent er á að vægi tekna þess af samkeppnisrekstri muni fara vaxandi . Styrkur Orkuveitunnar sjálfrar og Reykjavíkurborgar sem bakhjarls fyrirtækisins telur Moody’s til helstu kosta Orkuveitunnar og lýsir henni sem alhliða veitufyrirtæki sem einbeiti sér að umhverfisvænni orkuframleiðslu úr jarðhita . Í tilkynningunni segir Guðmundur Þóroddsson forstjóri Orkuveitu Reykjavíkur að athyglisvert sé hvað umhverfismál og sterk ímynd Orkuveitunnar í umhverfisvænni orku og umgengni við náttúruna séu farin að skipta miklu máli í mati á öllum þáttum starfseminnar . „ Það er ákaflega mikilvægt og gagnlegt að hafa fengið þessa alþjóðlegu sérfræðinga til að fara í gegnum reksturinn hjá okkur og vitaskuld ánægjulegt að fá þetta góða mat á styrk fyrirtækisins , rekstri þess og áætlunum . “ Guðmundur segir ástæðu þess að Orkuveitan réðst í að afla sér alþjóðlegrar lánshæfiseinkunnar vera þá , að framundan séu miklar fjárfestingar hjá fyrirtækinu . Þegar lánsfjár verði aflað til þeirra verkefna skipti miklu máli að geta leitað hagstæðustu kjara sem víðast og lánshæfismatið geri það mögulegt . Sjö aðilar á Íslandi hafa gengist undir alþjóðlegt lánshæfismat , þar á meðal stærstu fjármálafyrirtækin . Orkuveita Reykjavíkur fær bestu einkunn þessara fyrirtækja , ef frá eru skilin þau sem njóta ríkisábyrgðar . Moody’s segir framtíðarhorfur lánshæfis Orkuveitu Reykjavíkur stöðugar . Eigendur Orkuveitu Reykjavíkur eru Reykjavíkurborg með 93,539% eignarhlut , Akraneskaupstaður með 5,528% og Borgarbyggð með 0,933% .